
Гъатхасэм зыхуагъэхьэзыр
Адыгей.Республикэм и мэкъумэшыщIэхэм гъатхасэм зыхуагъэхьэзыр. Гулъытэ хэха, дауи, зыхуащIыр жылапхъэхэм я фIагъыращи, ахэр зыхуэдэр «Россельхозцентр»-м и лабораторэм щызэхагъэкI.
Жылапхъэр дзыхь зыхуэпщIхэм я деж къыщыпщэхуауэ, дэфтэрхэми шэч къытумыхьэми, лабораторэм щегъэплъын хуейщ.
«Россельхозцентр»-мрэ абы и щIыналъэ къудамэхэмрэ нобэкIэ къыщапщытащ Адыгейм и мэкъумэшыщIэхэм трасэну ягъэхьэзыра жылапхъэ центнер мин 43-м и зэхуэдитIым щIигъур. Лабораторэхэм лэжьыгъэм пащэ, абыхэм я IэщIагъэлIхэм я Iуэхутхьэбзэм уасэ щIатын хуейкъым.
Сом мелуан 209-рэ къыIэрыхьэнущ
Урысейм Экономикэ зыужьыныгъэмкIэ и министерствэм Адыгейм къыдиIыгъащ хьэрычэтыщIэ мащIэмрэ курытымрэ зэрыдэIэпыкъуну ахъшэ къратыным теухуауэ зэрызыхуигъэзар.
Федеральнэ бюджетым къыхэкIыу Адыгейм къыIэрыхьэнущ сом мелуан 209,1-рэ. А ахъшэм щыщ трагъэкIуэдэнущ агробизнес-инкубатор къызэрагъэпэщынми.
Япэ псапащIэ тыкуэн
Къэрэшей-Шэрджэс.Иджы япэу республикэм лэжьэн щыщIидзащ «Тыкуэн гуапэ» фIащауэ «ДэIэпыкъуныгъэ» фондым къызэригъэпэщам.
— Республикэм апхуэдэ нэхъапэм щыIакъым. ЩэхуакIуэм ди деж хьэпшыпхэм я мызакъуэу, дызыдэлажьэхэм я Iуэхутхьэбзэ зэмылIэужьыгъуэ къызэрыхуащIэн сертификатхэри къыщащэхуну Iэмал яIэщ. Сатум къыхэкI ахъшэр трагъэкIуэдэнущ фондым лъэIукIэ зыкъыхуэзыгъэза цIыхухэм ядэIэпыкъуным, — жеIэ «ДэIэпыкъуныгъэ» фондым и проектхэр зэзыгъэуIу Айбазовэ Iэминэ.
Ветеранхэр псэупIэкIэ къызэрагъэпэщ
Хэку зауэшхуэм и ветеран 20-м нэгъабэ дэIэпыкъуащ я псэупIэхэр ирагъэфэкIуэным теухуауэ.
Иужьрей илъэсиблым Къэрэшей-Шэрджэсым Хэку зауэшхуэм и ветеранхэу, апхуэдэхэм я фызабэу 1200-м ахъшэ щратащ я псэупIэхэр ирагъэфIэкIуэн папщIэ. А Iуэхур иризэфIэкIыну федеральнэ бюджетым илъэсиблым къриубыдэу къахуиутIыпщащ сом мелуан 24,5-рэ. Иджыри чэзум щытщ цIыху 23-рэ.
УЭРДОКЪУЭ Женя.
